

**Comisiynydd Heddlu a Throseddu Dyfed-Powys**

**Ymarfer Hap Samplu gan y Panel Craffu – Digwyddiadau Defnydd o Rym**

**Canfyddiadau ac Adborth Aelodau’r Panel**

**Gorffennaf 2022**

## Cynnwys

[Cynnwys 1](#_Toc102479580)

[1.0 Trosolwg 2](#_Toc102479581)

[2.0 Cefndir, Diben a Methodoloeg 2](#_Toc102479582)

[3.0 Adolygiadau o Alwadau Canolfan Gyfathrebu’r Heddlu 3](#_Toc102479583)

[4.0 Galwadau 4](#_Toc102479584)

[5.0 Arsylwadau 7](#_Toc102479585)

# **1.0 Trosolwg**

Yng nghyfarfod Panel Sicrhau Ansawdd y Comisiynydd a gynhaliwyd ar 26 Gorffennaf 2022, adolygwyd hapsampl o ddigwyddiadau defnydd o rym. Roedd yr aelodau’n medru adolygu’r ffurflen defnydd o rym a’r darnau fideo camera corff a oedd yn mynd gyda nhw ar gyfer 5 digwyddiad.

Cynhaliwyd y cyfarfod ym Mhencadlys Heddlu Dyfed-Powys.

# **Cefndir, Diben a Methodoleg**

Mae’r llawlyfr Sicrhau Ansawdd, sydd ar gael ar [wefan CHTh](http://www.dyfedpowys-pcc.org.uk/media/6081/002qualityassurancepanelhandbookjune18.pdf), yn nodi cefndir a diben y Panel, ynghyd â sut y cynhelir hapsamplu a’r hyn y gofynnir i’r Panel ystyried.

# **Digwyddiadau Defnydd o Rym**

Derbyniodd y Panel gyflwyniad cychwynnol gan Brif Arolygydd sy’n arwain ar y Defnydd o Rym o fewn Heddlu Dyfed-Powys.

Mae’r gyfraith yn cydnabod bod swyddogion heddlu’n ymdrin â sefyllfaoedd lle y gall fod angen iddynt ddefnyddio grym er mwyn cadw’r heddwch a chynnal y gyfraith. Mae swyddogion unigol yn gyfrifol am benderfynu pryd i ddefnyddio grym a sut i’w ddefnyddio. Maen nhw’n atebol i’r gyfraith o ran sicrhau bod eu penderfyniad yn arwain at ddefnyddio’r lefel leiaf o rym sydd angen er mwyn sicrhau’r amcan a nodwyd.

Dywed Arferion Proffesiynol Awdurdodedig y Coleg Plismona:

“Mae Deddf Cyfraith Trosedd 1967, Deddf yr Heddlu a Thystiolaeth Droseddol 1984 a chyfraith gwlad yn berthnasol ar gyfer pob defnydd o rym gan yr heddlu ac yn mynnu y dylai unrhyw ddefnydd o rym fod yn ‘rhesymol’ yn yr amgylchiadau hyn. Mae rhesymol yn yr amgylchiadau hyn yn golygu:

* Cwbl ofynnol ar gyfer diben a ganiateir gan y gyfraith; ac
* Mae’n rhaid i’r grym a ddefnyddir hefyd fod yn rhesymol a chymesur (h.y., ni ddylid defnyddio grym sy’n fwy na’r hyn sy’n gwbl ofynnol ar gyfer cyflawni’r nod cyfreithlon). Fel arall, mae’n debygol y bydd y defnydd o rym yn ormodol ac anghyfreithlon.”

Caiff Swyddogion Heddlu ddefnyddio amrediad o dechnegau, gan gynnwys:

* Gefynnu
* Tarian
* Sgiliau heb arfau
* Chwistrell lidiog
* Ataliad llawr
* Ataliad corff
* Gwn taser
* Arfau saethu
* Mwgwd atal poeri neu gnoi
* Cŵn yr heddlu
* Pastwn
* Cyfathrebu tactegol
* Arall / byrfyfyr

Gofynnwyd i’r Panel ystyried y math o rym a ddefnyddiwyd gan swyddogion a pha un ai a oeddent yn teimlo, wrth wylio’r darnau ffilm, bod y grym yn ofynnol, priodol a chymesur. Ystyriodd y Panel pa un ai a oedd pob unigolyn wedi’i drin â pharch ac urddas hefyd, gan sicrhau nad oedd unrhyw faterion cydraddoldeb ac amrywiaeth. Yn ogystal â’r darnau ffilm camera corff, adolygodd y Panel y ffurflenni defnydd o rym a oedd yn cyd-fynd â nhw, gan wirio bod y ffurflen yn adlewyrchu’r digwyddiad a bod yr holl fanylion wedi’u cofnodi’n gywir.

# **Adolygu Digwyddiadau Defnydd o Rym**

**Digwyddiad 1**

* Teimlai’r aelodau bod y defnydd o rym o fewn y digwyddiad hwn yn briodol.
* Nodwyd bod swyddogion yn ofalgar ac yn poeni am les yr unigolyn. Holwyd cwestiynau am feddyginiaeth yr unigolyn a chynigiwyd ei fod yn cael dillad glan ac ati.
* Nodwyd fod gwall teipio ar y ffurflen defnydd o rym, lle’r oedd enw a chyfenw’r unigolyn wedi’u cofnodi yn y drefn anghywir. Gallai hyn achosi rhwystr wrth chwilio am y ffurflen yn y dyfodol.
* Teimlai’r aelodau bod yr unigolyn wedi’i drin â pharch ac urddas, ac ni nodwyd unrhyw bryderon.

**Digwyddiad 2**

* Mae’r darn ffilm hwn yn ymwneud â digwyddiad lle galwyd y swyddogion i gynorthwyo unigolyn a oedd yn profi argyfwng iechyd meddwl. Teimlai’r aelodau panel bod y defnydd o rym yn yr achos hwn yn gyfiawn er mwyn ceisio cadw’r unigolyn rhag niweidio ei hun neu eraill.
* Nodwyd bod y swyddogion wedi dangos empathi ac wedi ceisio cael sgwrs dda gyda’r unigolyn er mwyn ceisio tawelu’r sefyllfa a chynnig sicrwydd.
* Ceisiodd swyddogion eu gorau glas i adeiladu perthynas gadarnhaol gyda’r unigolyn.
* Gwnaeth swyddogion bopeth o fewn eu gallu i geisio gwneud yr amgylchedd yn ddiogel, gan symud eitemau miniog allan o gyrraedd yr unigolyn ac ati.
* Nodwyd ei fod yn ymddangos nad oedd yr unigolyn wedi’i chwilio. Cydnabu’r aelodau na chafodd yr unigolyn ei arestio, ond roeddent yn teimlo y gallai fod wedi bod yn briodol chwilio’r unigolyn hwn gan ei fod mewn perygl o hunan-niweidio, er mwyn sicrhau nad oedd unrhyw eitemau niweidiol wedi’u cuddio.

**Digwyddiad 3**

* Teimlai’r Panel bod y camera corff wedi’i ddiffodd yn rhy fuan ar gyfer y digwyddiad hwn. Mae’n debygol iawn bod grym wedi’i ddefnyddio er mwyn symud yr unigolyn o’i eiddo. Gan hynny, teimlai’r Panel nad oedd yn medru adolygu’r digwyddiad llawn.
* Nodwyd fod urddas yr unigolyn wedi’i barchu. Canfu swyddogion top i’r unigolyn wisgo ac ati, cyn mynd ag ef i’r ddalfa.
* O fewn y darn ffilm, mae’r swyddog yn gofyn am i ffotograff gael ei dynnu ar gyfer dibenion tystiolaethol. Fodd bynnag, ar y ffurflen defnydd o rym, nid oes ffotograffau cysylltiedig wedi’u dogfennu o dan yr adran ffotograffau ar y ffurflen.
* Ystyriwyd bod y defnydd o rym a welwyd yn gymesur.

**Digwyddiad 4**

* Roedd y digwyddiad hwn yn ymwneud ag arést yn dilyn ymlid cerbyd cyflym. Teimlai’r aelodau bod angen rhagor o fanylion ar y ffurflen er mwyn esbonio’r digwyddiad cyn yr hyn a ddangosir ar y darn ffilm a darparu cyd-destun. Byddai manylion pellach yn cryfhau ac yn cyfiawnhau ymhellach yr angen ar gyfer grym a thynnu’r gwn taser allan. Dechreuodd y darn ffilm yn syth gyda swyddog yn bygwth defnyddio gwn taser.
* Yn gadarnhaol, nododd y Panel fod y swyddog wedi gofyn i’r unigolyn pa mor gyfforddus ydoedd a pha un ai a oedd y gefynnau’n anghyfforddus. Yn dilyn hyn, symudwyd y gefynnau i fod o flaen i’r unigolyn.
* Er y gofynnwyd i’r unigolyn pa un ai a gafodd niwed o ganlyniad i’r gwrthdrawiad, teimlwyd y gellid fod wedi gofyn hyn yn gynharach. Fodd bynnag, cydnabu bod yr unigolyn yn feddw ac y byddai wedi cael ei asesu am risg yn feddygol unwaith yr oedd yn y ddalfa.
* Yn ôl y nodiadau ar y ffurflen defnydd o rym, roedd y swyddog ar ben ei hun, fodd bynnag, roedd swyddog arall yn bresennol ar y darn ffilm.

**Digwyddiad 5**

* Teimlai’r aelodau bod y defnydd o rym a ddefnyddiwyd ar yr ail ddyn yn y darn ffilm yn amhriodol. Roedd yr unigolyn yn cydymffurfio ac ni cheisiodd osgoi’r heddlu. Teimlwyd nad oedd angen gefynnu dwylo’r unigolyn hwn tu ôl i’w gefn.
* Nodwyd bod oed yr unigolyn wedi’i gofnodi fel 17, er bod y drwgdybyn yn dweud ei fod yn 15 yn y darn ffilm.
* Nodwyd fod y swyddog wedi ymdrin â sefyllfa anodd wrth aros i ragor o swyddogion ddod i’w gynorthwyo.
* Canfu bod iechyd meddwl wedi’i nodi fel ffactor effaith ar y ffurflen, fodd bynnag, nid oes unrhyw fanylion wedi’u cofnodi o dan yr adran iechyd meddwl yn nes ymlaen ar y ffurflen mewn perthynas â’r drwgdybyn.

# **Arsylwadau a Sylwadau Cyffredinol**

Gwnaeth aelodau panel yr arsylwadau canlynol:

|  |  |
| --- | --- |
| **Arsylwadau** | **Ymateb yr Heddlu** |
| Nododd y Panel nad oes lle ar y ffurflen defnydd o rym ar gyfer cofnodi dyddiad y digwyddiad. Mae ffurflenni ond yn cofnodi’r cyfeirnod STORM a’r dyddiad pan gafodd y ffurflen defnydd o rym ei chwblhau. Teimlai’r aelodau y byddai cofnodi dyddiad y digwyddiad yn ddefnyddiol er mwyn paru ffurflenni a sicrhau bod yr holl wybodaeth yn cael ei chofnodi’n glir ar un ffurflen. | Nodir a derbynnir hyn.  Mae’r heddlu wrthi’n trosglwyddo i system rheoli cofnodion newydd.  Hyd nes y bydd hyn wedi’i wneud, nid oes modd inni ddiweddaru ein ffurflenni presennol.  Bydd gan y system newydd ffurflen Defnydd o Rym newydd, a fydd yn cael ei hadolygu. |
| Holodd yr Aelodau pa un ai a oedd ffordd o sicrhau y gellid cysylltu pob ffurflen defnydd o rym sy’n ymwneud â’r un digwyddiad. Byddai hyn yn sicrhau bod yr holl swyddogion cysylltiedig wedi cyflwyno ffurflen ac yn sicrhau ei bod hi’n hawdd adalw ffurflenni yn achos cwyn/rheswm i adolygu. | Bydd y system rheoli cofnodion newydd (yr ydym yn ei disgwyl yn gynnar yn 2023) yn cysylltu’r holl ffurflenni Defnydd o Rym o dan gofnod yr unigolyn yn dilyn digwyddiad.  Bydd hyn yn ei gwneud hi’n haws chwilio amdani a’i chanfod ar ôl unrhyw ddigwyddiad. |
| Nododd yr Aelodau nad yw’r ffurflenni defnydd o rym yn cofnodi nifer y swyddogion sy’n bresennol adeg digwyddiad neu’n gysylltiedig â digwyddiad. Mae hyn yn ymwneud â’r sylw uchod. Ar hyn o bryd, does dim ffordd o sicrhau bod pob swyddog wedi cyflwyno ffurflen. Mae tystiolaeth o’r hyn yr oedd swyddogion yn gysylltiedig ag ef adeg digwyddiad ond ar gael drwy’r darnau ffilm camera corff. | Nodir a derbynnir hyn.  Bydd angen inni adolygu’r ffurflenni Defnydd o Rym newydd ar y system rheoli cofnodion newydd i weld pa wybodaeth arall y gellir ei chynnwys. |
| Teimlai’r aelodau y dylid cofnodi rhagor o fanylion ar y ffurflen defnydd o rym er mwyn darparu crynodeb byr o’r digwyddiad. Byddai hyn yn helpu i ddarparu cyd-destun ac yn cryfhau’r ffurflen ar gyfer unrhyw gwynion/adolygiadau yn y dyfodol. | Nodir a derbynnir hyn.  Bydd angen inni adolygu’r ffurflenni Defnydd o Rym newydd ar y system rheoli cofnodion newydd i weld pa wybodaeth arall y gellir ei chynnwys. |
| Roedd yr aelodau eisiau nodi bod swyddogion wedi cyfathrebu’n dda gydag unigolion ar y cyfan, gan ofalu am eu lles a thrin pawb â pharch ac urddas. | Mae’n dda clywed hyn, a byddwn yn rhoi gwybod i aelodau staff drwy’r cyfarfod mewnol Defnydd Moesegol o Bwerau’r Heddlu. |
| Holodd yr aelodau am y penderfyniad ynghylch darnau ffilm yn cael eu dileu o’r system ar ôl 30 diwrnod os na fyddant yn cael eu categoreiddio. A oes modd cynyddu hyn? | Mae hyn wedi’i nodi. Yr ydym yn rhan o gytundeb gyda’r darparwr camerâu corff ar hyn o bryd. Mae’n bosibl fod yr amser cadw’n ffurfio rhan o’r cytundeb hwnnw. Bydd angen holi ein hadran TG. |

# **Arsylwadau a sylwadau blaenorol y Panel**

|  |  |  |  |
| --- | --- | --- | --- |
| Dyddiad y Cyfarfod | Arsylwadau | Ymateb yr Heddlu | Statws |
| Mai 2021 | Holodd y Panel pa un ai a gefynnu y tu blaen i unigolion oedd bob amser yn cael ei ystyried fel y dewis cyntaf a’r hoff ddewis ar gyfer gefynnu os yw’r unigolyn yn ufudd. | Mae swyddogion wedi’u hyfforddi i efynnu pobl y tu ôl i’w cefnau (hyd yn oed os ydynt yn ufudd). Mae gefynnu y tu blaen iddynt yn cyflwyno perygl uwch i swyddogion gan fod y gwrthrych yn medru cael mynediad haws at bethau y gallant eu cuddio ar eu corff. Hefyd, gallant estyn ergyd neu ddianc yn haws os yw eu dwylo wedi’u gefynnu y tu blaen iddynt.  Fodd bynnag, gall swyddogion wneud asesiad risg a phenderfynu mai gefynnu y tu blaen i’r unigolyn yw’r defnydd mwyaf priodol o rym.  Gall fod rhesymau eraill dros efynnu y tu blaen i unigolion hefyd, megis corffolaeth drwgdybyn neu gyflwr meddygol. | Derbyniwyd |
| Mai 2021 | Holodd y Panel pa fesurau sydd mewn grym i ddiogelu unigolion sy’n cael eu rhoi mewn faniau heddlu wedi’u gefynnu.  A oes unrhyw harneisiau/gwregysau diogelwch ar gael ar gyfer defnydd cyffredinol wrth gludo drwgdybiedigion yng nghefn faniau heddlu? | Dylai drwgdybiedigion sy’n cael eu gosod yng nghewyll faniau gael eu monitro gan swyddog heddlu bob amser (nid y gyrrwr).  Mae hyn yn golygu y dylai’r swyddog fod yn eistedd yng nghefn y cerbyd yn gwylio’r drwgdybyn rhag ofn y bydd angen cymorth meddygol arno neu y bydd yn dechrau ymddwyn yn dreisgar ac ati.  Does dim harneisiau na gwregysau yn y cewyll. Mae hyn er mwyn atal drwgdybiedigion rhag ceisio niweidio eu hunain â’r strapiau ac ati. | Derbyniwyd |
| Mai 2021 | Canfu nad oedd y rhif cyfeirnod STORM ar y ffurflen Defnydd o Rym yn cyfateb i ddigwyddiad 3, ac roedd angen ei ddiwygio er mwyn paru’r rhif cyfeirnod â’r digwyddiad cywir. | Mae hyn wedi’i nodi.  Yr ydym yn gweithio gyda’n hadran TG i wella’r Ffurflen Defnydd o Rym a chynnwys mwy o fewnbwn gan oruchwylydd. | Derbyniwyd |
| Mai 2021 | Canfu bod dau swyddog angen hyfforddiant gloywi o ran diogelwch swyddogion, fodd bynnag, cydnabu bod oedi’n debygol oherwydd y pandemig cyfredol. | Gohiriwyd hyfforddiant diogelwch swyddogion oherwydd COVID-19.  Fodd bynnag, y mae wedi ailgychwyn yn llawn yn awr, a bydd pob swyddog heddlu’n derbyn hyfforddiant dros y misoedd nesaf. | Derbyniwyd |
| Hydref 2019 | Ystyriodd yr aelodau bod angen gwneud mwy er mwyn sicrhau bod swyddogion yn gweithredu eu camerâu ac yn cadw’r darnau ffilm yn briodol cyn gynted â phosibl fel nad oes agweddau hollbwysig o’r digwyddiadau’n cael eu colli. | Cynghorir swyddogion i droi eu camerâu ymlaen a’u gadael yn y modd byffro cyn gynted ag y maent yn gadael yr orsaf, a dechrau recordio unwaith y maent yn cael eu hanfod i leoliad/cyrraedd lleoliad digwyddiad. | Yn parhau |
| Awst 2018 | O ganlyniad i broblem o ran cysylltu ffurflenni â’r darnau ffilm perthnasol, dim ond detholiad bach o ddigwyddiadau sydd ar gael i’w hadolygu. Nododd y Panel y byddai’n well derbyn rhestr ehangach o ddigwyddiadau i ddewis ohonynt yn y dyfodol er mwyn dewis detholiad ar hap o achosion i’w hadolygu. | Mae nifer o weithgareddau’n digwydd ar hyn o bryd er mwyn gwella ansawdd data a’r defnydd o gamerâu corff. Dylai hyn arwain at welliant i’r pecynnau a ddarperir i’r PSA yn y dyfodol. | Derbyniwyd |
| Awst 2018 | Nododd y Panel fod rhai o’r ffurflenni defnydd o rym ar goll ar gyfer rhai o’r achosion a adolygwyd, fodd bynnag, oherwydd bod problem o ran cysylltu dogfennau, cydnabu y gallai’r dogfennau fod wedi’u cyflwyno ond eu bod yn anodd eu canfod. | Byddwn yn parhau i weithio’n agos gyda chydlynydd y PSA ac yn edrych am ddatrysiadau i rai o’r materion a godwyd. Bydd hyn yn cynnwys rhoi gwybodaeth bellach mewn perthynas â digwyddiad os yn bosibl. | Derbyniwyd |